google/wiki40b huggingface dataset:
Madison Grant

Bakgrunn

Madison Grant ble født i New York City. Hans far, Gabriel Grant, var en velkjent lege som virket under den amerikanske borgerkrigen. Familien kom opprinnelig fra Skottland. Sin utdannelse fikk Grant ved privatskoler og ved omfattende reiser i Europa. Han studerte senere ved Yale University, hvor han utmerket seg. Han mottok sin juridiske eksamen fra Columbia Law School, og praktiserte kort tid; men det gikk rakst opp for ham at hans interesser lå andre steder. Han giftet seg aldri og fikk ingen barn.

Den nordiske rase

Grant er mest kjent for sin bok The Passing of the Great Race fra 1916, som søkte å gi en rasemessig historie til Europa. Grant anså et samfunns rasesammensetning som hovedprinsippet for dets utvikling. Grant anså den nordiske rase, primært plassert i Skandinavia, som arnestedet for sivilisatorisk utvikling i Europa og verden for øvrig. Grant mente at andre raser hadde et lavere potensial for sivilisatorisk utvikling, noe han mente det historiske vitnesbyrd viste.
Boken ble oversatt og utgitt på norsk med tittelen Den store rases undergang i 1928. Jon Alfred Mjøen skrev bokens norske forord.
Ut fra sine teorier anbefalte Grant bestemte eugeniske tiltak, blant annet rasemessig segregasjon, hvor "ufordelaktige raser" ble tildelt ghettoer, og at blandingen mellom rasene ble begrenset.
Boken ble en stor salgssuksess, med over 16 000 solgte eksemplarer i USA alene. Boken ble oversatt til tysk. Adolf Hitler skrev til Grant at "denne boken er min Bibel." Boken var mye diskutert og Franz Boas var en fiende av ham. Grant mislikte Boas forsøk på å få ham oppsagt fra Columbia University. Boas og Grant var involverte i en bitter maktkamp for kontroll over antropologien som universitetsfag i USA.
What's New Pussycat? (sang)

«What's New Pussycat?» er en amerikansk sang med melodi av Burt Bacharach og tekst av Hal David, som er tittelsangen fra en film med Peter Sellers i hovedrollen og Tom Jones sang den i filmen.
Tom Jones' versjon nådde en åttendeplass på den amerikanske Billboard Hot 100-singlelisten i 1965.
Frankie Valli & the Four Seasons inkluderte den på LP-platen Sing Bacharach, David and Dylan (Philips PHM200193) (mono) (Philips PHS600193) (stereo). Den ble utgitt i november 1965.
Barbra Streisand fremførte flere linjer i sitt «Color Me Barbra Medley» fra TV-showet og LP-platen Color Me Barbra (Columbia Records). Den ble utgitt i mars 1966. Produsent var Robert Mersey.
Bobby Darin spilte den inn 23. mars 1966 til LP-platen Bobby Darin Sings The Shadow of Your Smile (Atlantic 8121). Den ble utgitt i april 1966. Produsent var Bobby Darin, arrangør var Scotty Rogers.
Den tsjekkiske sangeren Pavel Novak har innspilt sangen under den tsjekkiske tittelen «Zofie».
En versjon med Anita Kerr Singers ble utgitt i 1969 på LP-platen Anita Kerr Singers Reflect on the Hits of Burt Bacharach and Hal David (Dot Records DLP 25906).

Norsk versjon

Per Lekang har skrevet den norske teksten. Den norske tittelen er «Lille skatt pusekatt». Rolf Just Nilsen spilte den inn på singlen Nor-Disc NOR 112 i 1965.
Bistandsaktuelt

Bistandsaktuelt er et fagblad for bistandsarbeidere og andre som er interesserte i utviklingsarbeid.
Bladet ble startet høsten 1998 av Direktoratet for utviklingssamarbeid (Norad) og stoffet skrives av journalister. Opplaget var per 1. juli 2015 på 19 400 eksemplarer, mens nettutgaven, www.bistandsaktuelt.no, hadde 224 000 unike sidevisninger første halvår 2015.
Bladets målgruppe er ansatte i frivillige organisasjoner, Norads og Utenriksdepartementets ansatte, ambassader i Afrika, Asia og Latin-Amerika, misjons- og solidaritetsorganisasjoner, forskningsinstitusjoner, universiteter, høgskoler, massemedier og norske bedrifter som er engasjert i utviklingsland, herunder konsulentvirksomheter.
Abonnementet er gratis for lesere både i Norge og utlandet. Det er inntil 10 utgivelser per år. Utgiver er Norad.
Bladet har også et ukentlig nyhetsbrev per e-post, en facebook-side og formidler nyheter via twitter. Bladet hadde i august samme år 9 357 følgere på facebook.
Bistandsaktuelt er underlagt redaktørplakaten og er medlem av Fagpressen. Bistandsaktuelt vant Fagpresseprisen og ble kåret til Årets fagblad i 2013. I oktober 2015 la Solberg-regjeringen fram forslag om å legge ned bladet.
Redaktør siden starten i 1998 er Gunnar Zachrisen.
Strandleiren kapell

Strandleiren kapell er et kapell ved Solastranden i Sola kommune, i Rogaland. «Det lille kapellet ved havet» som det kalles er et lite kapell bygget i 1950 i tre med sitteplasser til 60 personer. Kapellet ligger i tilknytning til det tidligere «Strandleiren Misjonssenter», men som nå har skiftet navn til «Himmel & Hav» som drives og eies av Det Norske Misjonsselskap. Kapellet, som ble bygget av misjonsprest Racin Kolnes av materialer fra brakker som ble revet på Sola flyplass, gjorde også tjeneste som soknekirke inntil Sola kirke stod ferdig i 1955.
UNCRO

UNCRO, formelt United Nations Confidence Restoration Operation, var en fredsbevarende FN-styrke opprettet 31. mars 1995 av FNs sikkerhetsråd ved resolusjon 981 (1995). Styrken overtok virksomheten etter UNPROFOR i Kroatia og var i virksomhet i siste fase av Kroatia-krigen, til den ble avviklet i januar 1996.
UNCRO hadde oppgaver knyttet til våpenhvileavtalen mellom stridende parter i landet, særlig i serbiskkontrollerte områder i Krajina og Slavonia, overvåkning av grensene for å hindre våpenforsyninger, sikring av humanitær bistand til Bosnia-Hercegovina, samt demilitarisering av Prevlakahalvøyen. Etter at Kroatias regjering med gjennomførte Operasjon Flash og Operasjon Storm i mai og august 1995, og gjenerobret serbiskkontrollert territorium, ble UNCRO avviklet med virkning fra 15. januar 1996.
På det meste hadde UNCRO utplassert en styrke på 6 581 soldater, 194 militærobservatører og 296 politifolk. I tillegg kom en sivil administrasjon av internasjonale og lokale medarbeidere. Hovedkvarteret var i Zagreb.
Hubertus Heil

Bakgrunn

Etter Abitur (artium) i 1992 ved gymnasiet i Peine avtjente Heil verneplikten, og studerte statsvitenskap og sosiologi ved universitetet i Potsdam.
Hubertus Heil er gift og bor i Peine.

Parti

Siden 1988 er han medlem av SPD. Han regnes som udogmatisk og reformorientert.

Parlamentsmedlem

Siden 1998 er han medlem av det tyske parlamentet som direktevalgt representant for valgkretsen Gifhorn-Peine. Han tilhørte SPDs fraksjonsstyre mellom 2002 og 2004.
Heil er talsmann for det reformistiske Netzwerk Berlin siden 2002 og var fra 2003 til 2005 medlem av SPDs fraksjonsgruppe for telekommunikasjon og post.
Camelot (musikal)

Camelot er en musikal fra 1960 av Alan Jay Lerner (tekst) og Frederick Loewe (musikk). Den er basert på Arthurlegendene slik disse er gjengitt i T.H. Whites romanserie The Once and Future King.
Den første oppsetningen i 1960 var regissert av Moss Hart og gikk på Broadway med 873 forestillinger; den vant fire Tony Awards og førte til flere utenlandske produksjoner og filmen Camelot (1967). Musikkalbumet fra musikalen var Amerikas mest solgte LP i 60 uker.
Tsjatyr-Dag

Tsjatyr-Dag (krimtatarisk Çatır Dağ, ukrainsk Чатир-Даг, russisk Чатыр-Даг) er et fjellmassiv på Krimhalvøya, nær hovedveien mellom Simferopol og Alusjta. På krimtatarisk betyder çatır telt og dağ betyr fjell.
Fjellet består av to platåer: Det nedre i nord og det øvre i sør. Det nedre platået heller slakt ned på nordsiden og er dekket av steppegress. På sørsiden er platået dekket av bøkeskog og enebærbusk. Det er mange stier og flere vakre grotter i fjellet.
Spill med ukjent motiv

Handling

Kriminalklubben skal ha møte hjemme hos krimforfatter Julia Tinnberg den 11. desember - den såkalte Fandens fødselsdag. Medlemmene blir servert en dramatisk mottakelse: et «lik» hengende fra en lyktestolpe utenfor Julias hus. Men når de senere oppdager at noen har skåret ned liket, og finner en beskjed om at lykten er reservert for et annet lik, utvikler det hele seg snart mer uhyggelig.
Tormod Granheim

På ski fra toppen av Mount Everest

Våren 2006 reiste Tormod Granheim med Tomas Olsson og fotograf Fredrik Schenholm til Tibet med mål om å bli de to første til å kjøre ski ned fjellets nordvegg (ca. 3 km høy med en gjennomsnittlig helning på 55°).
Granheim klatret fra Advanced Base Camp til topps på 24 timer, en distanse som normalt tar klatrere 4-5 dager å tilbakelegge. På vei ned Norton-couloiren brakk Olsson en ski, og falt senere 1700 meter da et rappellfeste røk på omkring 8500 meters høyde. Granheim fortsatte skituren, og lyktes fire dager senere å finne den omkomne Olsson. Etter bestigningen organiserte han tidenes første helikopterredning på den tibetanske siden av Everest. Han skrev boken På ski fra Everest om ekspedisjonen.

Med sivflåte over Atlanterhavet

Sommeren 2007 reiste Tormod Granheim med sivflåten Abora3 fra New York i USA til Pontavedra i Spania. Formålet var å bevise at det er mulig å seile på tvers av havet både østover og vestover med oldtidens teknologiske nivå. Som kjent seilte Thor Heyerdahl i 1970 Ra2 fra Safi i Marokko til Barbados. Seilasen med Abora3 baserer seg på havstrømmer og fremherskende vindretning, men utfordringen ligger først og fremst i at værforholdene i Nord-Atlanteren er mindre forutsigelige enn på den sørlige ruten Heyerdahl fulgte.

På ski fra verdens tre høyeste fjell

I følge med fotograf Fredrik Schenholm, som også er geolog, klatret Granheim og kjørte ski fra Mauna Kea og Chimborazo. Sammen med Mount Everest utgjør disse fjellene verdens tre høyeste fjell i geologisk perspektiv.

Alle 4000-metere i Alpene

Tormod Granheim er den første i Norden som har gjennomført bestigninger til alle 82 topper over 4000 meter i Alpene. Han ble kåret til Årets Eventyrer for denne prestasjonen.
Kvalsundet (Kvalsund)

Kvalsundet er et sund i Kvalsund kommune i Finnmark. Det ligger mellom Kvaløya i nord og fastlandet i sør. Sundet går mellom Vargsundet i vest til Repparfjorden i øst. Det er rundt syv kilometer langt. Kvalsundbrua krysser sundet.
Guantánamo (provins)

Geografi

Provinsen ligger kun 50 kilometer unna Haiti, noe som er nære nok til å kunne se lysene på andre siden av sundet på klare netter.
Guantánamo domineres av fjellkjeden Sierra de Cristal, som også deler landskapet og klimaet i to distinkte deler. Nordsiden av fjellene har mye vind og nedbør, mens sørsiden har et beskyttet, varmt klima. Nord for fjellene er vegetasjonen dominert av regnskog, mens områdene i sør er langt tørrere.
Rundt 13 km syd for byen Guantánamo ligger Guantánamobukta, en bukt kjent som tilholdssted for den amerikansk marinebasen Guantanamo Bay Naval Station.

Historie

Guantánamos arkitektur og kultur er spesiell sammenlignet med resten av landet. De opprinnelige nybyggerne her kom fra Catalonia. Siden har området vært okkupert av Storbritannia i en 40-årsperiode, noe som gjorde at Guantánamo fikk en del skotske og irske immigranter. Etter at Frankrike ble tvunget til å gi opp Haiti i 1805 fulgte også 35 000 franskmenn med, noe som har satt sitt preg på provinsen.
Cabirus procas

Utseende

En middelsstor (vingespenn ca. 40 millimeter), slank smyger, litt uvanlig farget for familien og med påfallende tynne antenner. Hannens overside er guloransje med svarte ytterkanter og et svart skråbånd i forvingen. Hunnen har brune ytterkanter og brunt skråbånd, resten av vingen er skittenhvit med brune striper langs vingeårene, og et gult felt ved roten av forvingen. Noen ganger mangler de brune strekene på bakvingen.

Levevis

Arten lever i primær regnskog mellom 100-800 meter over havet. Både hannen og hunnen etterligner giftige eller usmakelige, dagflygende målere (Geometridae). De flyr også som målere, men en langsom, flagrende flukt, ulikt den bråe, raske flygemåten som er vanlig for smygere.

Utbredelse

Arten er utbredt i den nordlige delen av Sør-Amerika.
Vesterålen

Geologi

Vesterålen dekkes om lag 70 % av gammelt arkeisk grunnfjell av inntil 2 500 millioner års alder, bestående for det meste av båndgneis og migmatitt. Utover Vesterålen er arkeisk grunnfjell vanlig på Hinnøya i øst og på Moskenesøy i sørvestre Lofoten. Mange av formasjonene har fått senere forkastninger og strekk. Mellom grunnfjellsstrukturene finner vi på lavslettene på Langøya også mindre innslag av paleo-proterozoisk glimmergneis som er 1 870–1 770 millioner år gammel, men kanskje inntil 2 100 millioner år. Disse strukturene består også av grafittskifer og marmor, med innslag av jern, kvarts og mørk brungul feltspat. Det er også egne felt av amfibolitt ved Sortland, samt gabbro, dioritt og anortositt på Andøya og ytterst på Langøya, begge inntil 2 500 millioner år gamle men ofte atskillig yngre.
Vesterålen består ellers av om lag 30 % paleo-proterozoisk grunnfjell fra 1 870–1 790 millioner år før vår tid. Dypbergartene mange steder i Lofoten og Vesterålen størknet raskt, i løpet av de 10 millioner årene fram til 1 790 millioner år siden, og er omtrent like gamle som bergartene i Vest-Troms. Massene stammer fra mantelen, og magmaen strømmet oppover og blandet seg delvis med arkeisk grunnfjell, og størknet allerede ganske dypt nede i jordskorpa. De vanligste bergartene i denne strukturen er mangeritt og charnoctitt, for eksempel nord for Raftsundet. 
I havet utenfor Lofoten og Vesterålen er derimot grunnfjellet på havbunnen dekket av yngre sedimenter. Det samme er Andøya i nord, som helt i nordøst har et smalt belte av sedimentære, unge sandstein, siltstein og leirskifer fra kritt-jura.

Byer

Sortland fikk bystatus av kommunen i 1997, Stokmarknes i 2000.

Stortingsvalgene 1906-1918

Vesterålen var en valgkrets i Nordlands amt ved stortingsvalgene fra 1906 til 1918. Ved disse stortingsvalgene praktiserte man en valgordning med direkte flertallsvalg i enmannskretser. Vesterålen valgte således én representant og én personlig vararepresentant.
Valgkretsen Vesterålen bestod av herredene Hadsel, Bø, Øksnes, Sortland og Dverberg med rundt 24 000 innbyggere og 11 000 stemmeberettigede etter innføringen av kvinnelig stemmerett.

«Hilsen til Vesterålen»

«Hilsen til Vesterålen» ble spilt inn av Henry Haagenruds trekkspillkvartett i Oslo i desember 1952. Den ble utgitt på 78-platen His Master's Voice A.L. 3275.
Udaipur (distrikt)

Demografi

Ved folketellingen i 2011 var det 3 067 549 innbyggere i distriktet, mot 2 480 657 i 2001. Den urbane befolkningen utgjør 19,85 % av befolkningen.
Barn i alderen 0 til 6 år utgjorde 16,27 % i 2011 mot 18,44 % i 2001. Antallet jenter i den alderen per tusen gutter er 920 i 2011 mot 947 i 2001.
Sound Juicer

Sound Juicer er et grafisk brukergrensesnitt for programvarebiblioteket cdparanoia som er utviklet som CD ripping. Den tillater brukere å hente lydfiler fra CD-ROM og konvertere dem til lydfiler som kan avspilles på en personlig datamaskin eller en digital lydavspiller. Programmet støtter lydformater for Gstreamer, slik som MP3, Ogg Vorbis, FLAC og ukomprimerte PCM-formater. Fra og med versjon 2.12 implementerer det støtte for CD-spiller.
Stjernetopologi

Stjernetopologi er den vanligste nettverkstopologien. I sin enkleste form har et stjernenettverk alle nodene koplet sammen i et felles punkt, som for eksempel kan være en svitsj (switch). Denne sentrale kommunikasjonssentralen og nodene som kobles til den vil kunne visualiseres som en stjerne.
Sentralen kan være enten aktiv (en switch) eller passiv (en hub). En passiv sentral videresender blindt data som mottas fra en node til alle andre noder, også tilbake til opprinnelsesnoden, noe som gjør at noden dermed må være i stand til å håndtere et 'ekko' av sine egne signaler. I en aktiv sentral styres trafikken til målnoden.
Med denne topologien vil en utstyrsfeil ved en node ikke påvirke tilkoblingen til de andre nodene, med mindre en feil oppstår med sentralen.
Landhandel

Landhandel var tidligere handelsvirksomhet i Norge som foregikk utenfor byene. Vareutvalget var annerledes enn hos kjøpmenn i byene og ble tidligere også regulert ved lov.
En dagligvareforretning på landet blir fortsatt i noen grad omtalt som en landhandel. Antall landhandlere har blitt drastisk redusert i løpet at de siste 50 årene, vesentlig på grunn av økt priskonkurranse, økt mobilitet og endret vareutvalg. Butikkjedene Joker og Coop Marked er dagligvareforretninger som har som konsept å videreføre landhandlertradisjonene, men med et vareutvalg som er begrenset.
Tilsvarende begreper brukes også i for eksempel Sverige, der lanthandel fortsatt er vanlig butikknavn på flere småsteder, og i Tyskland, der Landhandel i dag imidlertid vanligvis brukes om forretninger som selger varer til jordbruket.
Petraeianus

Utseende

En ganske stor skarabide, 26,6 millimeter lang og 10 millimeter bred.

Forekomst

Arten er bare kjent fra fossiler fra Shanwang i Shandong-provinsen, Kina. Disse stammer fra Miocen, mellom 16-11,5 millioner år før nåtid.
Paramyrmecoclytus

Utseende

En liten, avlang, blank, brunlig trebukk. Antennene er gulbrune, tynne og litt kortere enn kroppen. Hodet er forholdsvis stort og bredt. Pronotum har rundede sider og er nærmest tønneformet sett ovenfra, innsnevret ved roten slik at det blir en "stilk" mellom forkropp og dekkvinger. Dekkvingene er jevnbrede med omtrent rettvinklede "skuldre", gulbrune foran og svarte bak, med et smalt, hvitt tverrbånd. Beina er middels lange med litt kraftige lår.

Utbredelse

Arten er utbredt i Sør-Afrika.
Wiens strålingslov

Wiens strålingslov er en lov i fysikken for den spektrale energitettheten til sort stråling. Den ble fremsatt i 1896 av den tyske fysiker Wilhelm Wien. I tillegg til å være i overensstemmelse med hans tidligere formulerte forskyvingslov, var den også influert av Maxwell-Boltzmanns fordelingslov for hastighetene til partiklene i en gass.
Med fremkomsten av Plancks strålingslov fire år senere, viste det seg at den stemte overens med denne for store verdier av forholdet ν/T mellom frekvensen til strålingen og dens temperatur. Den fremkommer hvis man beskriver strålingen som en ideell gass av masseløse fotoner med Maxwell-Boltzmann-statistikk i stedet for en kvantemekanisk gass med Bose-Einstein-statistikk.

Konflikt med eksperimenter

Men 1899-1900 ble det tatt i bruk nye, eksperimentelle metoder ved Physikalisch-Technische Reichsanstalt i Berlin hvor Heinrich Rubens viste at formelen ikke stemte ved de laveste frekvensene. De nyeste resultatene var mer i overensstemmelse med en alternativ strålingsformel som Lord Rayleigh publiserte sommeren 1900. Han mente at formelen til Wien ikke kunne være riktig da den ikke ga noen temperaturavhengighet ved de høyeste temperaturene. Denne konflikten med de eksperimentelle resultatene førte igjen til at Max Planck om høsten samme år fant sin nye strålingslov. Den stemte med alle måleresultatene og interpolerte glatt mellom formlene til Wien og den til Rayleigh og Jeans som vist i figuren.
Pilatus PC-6 Porter

Konstruksjon og utvikling

Den første prototypen gjorde sin jomfrutur den 4. mai 1959 med en 340 h/k stempelmotor. Første Turbo Porter med turboprop motor fløy første gang i 1961. Turbo Porter fikk en oppgradert motor i 1963 som økte ytelsen til 550 h/k. 
I USA ble Porter produsert under lisens av Fairchild Hiller. Porter brukt av det amerikanske flyvåpen fikk betegnelsen AU-23A Peacemaker, mens hærens fikk betegnelsen UV-20 Chiricahua.

Flyet i bruk

PC-6 fikk et godt ry på grunn av sine fremragende STOL egenskaper og evne til å ta av og lande i et hvilket som helst terreng. Det kan ta av på en distanse på 195 m, og trenger maksimalt 130 m. Landingsbane, alt med en last på 1 500 kg. (en fotballbane er lang nok for Porter). Pilatus testflyvere har demonstrert at de var istand til å lande på kun 50 m. Takket være STOL-egenskapene har flyet satt verdensrekord ved å lande og starte fra en høyde på en isbre i Nepal som ligger 5 750 moh.
Mythozoum

Utseende

Nokså små, avlange, brune trebukker. Antennene varierer i lengde fra halve kroppslengden til så lange som kroppen. Pronotum er lite og rundet, dekkvingene jevnbrede. Beina er nokså tynne.

Utbredelse

Slekten er vidt utbredt i Afrika inkludert Komorene.
Pedipalp

Pedipalper betegner det andre paret av munn-ekstremiteter hos gruppen chelicerater, som omfatter edderkoppdyr, havedderkopper og dolkhaler, samt den utdødde gruppen sjøskorpioner. Pedipalpener er oftest lange og beinlignende, noen ganger nesten like lange som de egentlige beina lenger bak. Vanligvis har de primært en følerfunksjon, liksom antennene hos insekter. Hos skorpioner og mosskorpioner er pedipalpene utformet som kraftige klør og brukes til å gripe og rive i stykker byttedyr. Hos mosskorpionene har pedipalpene også giftkjertler, mens skorpionene bruker brodden på halespissen til dette. Også hos svepeskorpioner (Thelyphonida) er pedipalpene grove og klolignende.
Hos hanner av edderkopper har pedipalpene fått en annen funksjon: de er blitt sekundære kjønnsorganer. Pedipalpen inneholder en blære for oppbevaring av sæd og en sprøytelignende struktur for å få denne inn i hunnene kjønnsåpning, epigynet. I tillegg ofte ulike hjelpestrukturer som kan bidra til å åpne hunnens kjønnsorganer, stimulere henne eller muligens også fjerne sæd plassert der av andre hanner. I tillegg bruker mange hann-edderkoppene pedipalpene som signalflagg, der de gjerne er i kontrastfarger relativt til resten av dyret.
Ståle Gundrosen

Klubbkarriere

Gundrosen debuterte for førstelaget til Fredrikstad FK som 17-åring i 1985, sesongen etter at klubben hadde rykket ned fra landets øverste divisjon. Han spilte tre kamper i årene 1985 til 1986, men slo igjennom for alvor i 1987-sesongen og etablerte seg fast på førstelaget. I 1989-sesongen spilte han fast og dannet et ungt stopperpar sammen med Tore Pedersen, som ved serieslutt ble solgt til IFK Göteborg. Gundrosen ble i Fredrikstad frem til sesongoppkjøringen i 1992, da han skrev kontrakt med Hamarkameratene. Han spilte totalt ni seriekamper i Tippeligaen 1992.
I 1994 returnerte Gundrosen til Fredrikstad, som da spilte på tredje nivå. Han spilte 20 seriekamper i sin første sesong, men klarte ikke å spille klubben opp igjen til andre nivå. Den påfølgende 1995-sesongen spilte han kun fem seriekamper før han valgte å forlate klubben til fordel for rivalen Sarpsborg FK. Gundrosen døde den 28. februar 2017 i en alder av 48 år.
Mads Berven

Utdanning

2007 Utøvende musikk - jazzgitar, Jazzlinja v/Institutt for musikk,  
NTNU. Studier på hovedinstrument hos Gunnar Andreas Berg, John Pål  
Inderberg, Vigleik Storaas og Tor Haugerud.
2006 Cand.jur. ved Universitetet i Bergen.
1992-95 Klassisk gitar. Elev hos Stein Erik Olsen.
1985-1992 Klassisk fiolin og bratsj. Elev hos Henryk Knieskji.
1986-1988 Klassisk piano hos Marit Kløv Aanstad

Band og andre prosjekter

Mads Berven, vokal- og gitarbasert musikk med komponerte melodi- og akordarrangement og tekst, med innflytelse fra blues, r’n’b og  europeisk jazztradisjon.
Dawn, fremførelse av improvisert materiale. Gitar/elektronikk.
Robaat.
Duoz for Derreck med John Hegre.
No Får Det Vere Rock, med Ole Thomsen og Ola Høyer. 
Mads Berven Trio/Kvartett. Fremfører eget materiale (instrumental jazz) med  
varierende besetning, blant annet Eirik Hegdal, Magne Tormodsæther, Ole Marius Sandberg, Ola Høyer, Ove A. Billington,  
Øystein Moen, Tor Bjarne Bjelland, Kåre Opheim, Øyvind Skarbø, Gard Nilssen, Per Jørgensen, Olav Dahle og Helén Eriksen.
Kniv og Taffel, også kjent som Kniv og Taffel SwingJazz Orkester.

Diskografi (i utvalg)

Ralph Myerz and the Jack Herren Band: “Your New Best Friends”, “Sharp  
Knives And Loaded Guns” + div singler/remixer -gitar. 
Logikal: “Kevin Keegan” -gitar/arrangement. 
Nathalie Nordnes: “Hush Hush” -gitar/arrangement.
Karin Park: “Superworldunknown”-gitar/arrangement.
Kniv og Taffel: "Tafler Julen Inn”- gitar/arrangement.
Mads Berven Trio: "Mountains & the Sea"- gitar, komposisjon og arrangement.

Priser/Stipender

2008 Bergen kommunes Etableringsstipend
2008 Vossajazzprisen. 
2002 Årets Liveband med Kniv og Taffel 
1994 Vinner av Kronstadfestivalen med Rockebandet BLY
Uronsyre

Uronsyrer er aldehydkarboksylsyrer, organiske forbindelser nær beslektet med sukkerartene. En av de viktigste, glukuronsyre, spiller en viktig rolle i dyrenes stoffskifte ved utskillelse av skadelige forbindelser gjennom urinen. En annen, galakturonsyre er en bestanddel av pektinstoffene, mens en tredje, mannuronsyre, inngår i alginsyre, som finnes i brunalger.